Ramaphosa se beleidstoespraak: Min planne, oplossingsPres. Cyril Ramaphosa. (Foto: @MYANCA/Twitter) Pres. Cyril Ramaphosa se eerste beleidstoespraak van die jaar – die ANC se verjaardagboodskap wat hy Saterdag in Kimberley gelewer het – het min aanduidings van beleidsekerheid bevat. Dit het ook geen duidelike, samehangende planne bevat vir die drie groot politieke besluite wat die land se politieke leiers vanjaar moet neem nie. Kimberley was nog altyd polities ’n positiewe plek vir Ramaphosa. Dit was die heel eerste plek wat hy in Februarie 2018 besoek het nadat hy as president ingehuldig is. Maar hierdie naweek is ANC-leiers gekonfronteer met die verval, ontbering, korrupsie en wanbestuur wat die ANC-regering in die Noord-Kaap bewerkstellig het. Kimberley is voos van die slaggate, watervoorsiening is onbetroubaar en staatsprojekte word nie binne die vasgestelde tyd of begroting voltooi nie. Minder as 12 000 ANC-ondersteuners het boonop vir die vieringe opgedaag, ŉ rekordlaagtepunt vir die ANC. Die party het ongeveer 35 000 ondersteuners verwag. Oor die drie belangrikste beleidsvraagstukke waarmee die land worstel, het die president nie veel gesê nie – beginnende by nasionale gesondheidsversekering, wat hy een keer in die verbygaan genoem het, asof die massiewe uitdagings daarmee nie bestaan nie. Oor Eskom het hy gesê dat die regering nie kan toelaat dat dié instansie misluk nie, maar dat Eskom ook nie geprivatiseer sal word nie. Hy het feesgangers die versekering gegee dat Eskom nie sou misluk nie, maar van ’n behoorlike plan om die kragvoorsiener reg te ruk, was daar steeds geen sprake nie. Die laaste turksvy is onteiening sonder vergoeding. Steeds het die president nie ’n voorstel namens die ANC gedoen oor wat die bewoording van so ’n wysiging moet wees nie. Eerder het hy gesê ANC-strukture moet deelneem aan die parlementêre proses – ’n heldere aanduiding dat die ANC tans nie ’n standpunt oor hierdie sleutelkwessie het nie.